27-vuotias nainen tuomittiin miesystävänsä taposta ja pahoinpitelystä kahdeksan vuoden vankeuteen.

27-vuotias Niina Sisko Anneli Vikstedt tuomittiin miesystävänsä taposta. ARI KETTUNEN

Kainuun käräjäoikeus tuomitsi torstaina vuonna 1990 syntyneen Niina Sisko Anneli Vikstedtin kahdeksan vuoden ehdottomaan vankeustuomioon taposta ja pahoinpitelystä.

Tuomion mukaan nainen puukotti vuonna 1988 syntyneen miesystävänsä yksityisasunnossa Kajaanissa syyskuun 1. päivänä kuluvaa vuotta.

Naisen pahoinpitelytuomio on seurausta aiemmasta, heinäkuussa tapahtuneesta veriteosta.

Riita kalakeitosta

Pariskunta oli viettänyt ravintolailtaa heinäkuussa 2017 ja mennyt sen jälkeen kotiinsa. Mies olisi halunnut syödä kalakeittoa.

Tästä syntyi riitatilanne, koska naisen mukaan ruoka oli tarkoitettu seuraavalle päivälle. Nainen esti miestään syömästä kalakeittoa lyömällä tätä noin viisi kertaa keittiöveitsellä.

Käräjäoikeudessa tuomittu myönsi ”tökkäisseensä " miestään vetisellä " pari kertaa " . Vikstedt kiisti syyttäjän esittämän törkeän pahoinpitelyn, mutta myönsi hätävarjelun liioittelun. Hänet tuomittiin pahoinpitelystä.

Yksi isku tappoi

Syyskuun ensimmäisenä päivänä tapahtunut puukotus päätti miehen elämän.

Pariskunta vietti iltaa heidän yhteisessä asunnossaan nauttien alkoholia. Illan aikana Vikstedtin ja tämän miesystävän välille syntyi jälleen riitatilanne, jonka yhteydessä osapuolten kesken syntyi tönimistä.

Tönimisen seurauksena tuomittu oli muun muassa kaatunut lattialle. Tämän tilanteen jälkeen tuomittu haki keittiöstä fileerausveitsen ja meni noin kolmen metrin päässä olleen miehensä luokse, joka oli kumartuneena sohvapöydän päällä olleen tietokoneen näppäimistön luona.

Käräjäoikeuden perusteluiden mukaan kuolemansyylausunnosta ilmenee, että veitsi on uponnut syvälle uhrin rintaan. Lyönnin on siten täytynyt olla voimakas.

Tähän nähden käräjäoikeus ei pidä uskottavana Vikstedtin väitettä siitä, että hänen tarkoituksenaan ei ollut vahingoittaa miestään tai osua häneen. Vikstedt on vedonnut siihen, että uhri oli juuri lyöntihetkellä noussut kyyrystä pystyyn ja kääntynyt häntä kohden, jolloin veitsi olisi vahingossa uponnut uhrin rintaan.

Lyönnin voimakkuuden vuoksi lyönnin on täytynyt olla myös nopea. Käräjäoikeus ei pidä varteenotettavana mahdollisuutena sitä, että uhri olisi lyönnin aikana ehtinyt liikkua Vikstedtin väittämällä tavalla.

Tuomion mukaan Vikstedt löi uhria yhden kerran veitsellä. Lyönti suuntautui uhria ylhäältä alaspäin. Uhri menehtyi saamiinsa vammoihin.

Tappo tapahtui puolen yön aikaan.

Soitti itse hätäkeskukseen

Vikstedt soitti itse hätäkeskukseen ja kertoi tappaneensa vahingossa miehensä:

- Tänne tarvitaan apua, on tapaturma. Puukotus, minä vahingossa minun miestä, äkkiä! Minä - - Hän kuolee, minä kuolla, hän kuolee, nähtävästi minä tappoin minun miehen!

Oikeudessa tuomittu kiisti tapon, mutta myönsi törkeän kuolemantuottamuksen. Hän myöntää hakeneensa veitsen ja huitaisseensa sillä tietokoneelta ylösnousemassa ollutta miestään. Tuomitun mukaan veitsi upposi uhriin vain muutaman millin. Hän meni kertomansa mukaan huitaisun jälkeen paniikkiin, soitti itse hätäkeskukseen ja aloitti uhrin elvyttämisen.

Tuomio ei ole lainvoimainen. Vikstedt on pettynyt saamaansa käräjäoikeuden tuomioon ja tulee valittamaan koko tuomiosta.